Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af direktiv 78/660/EØF og 83/349/EØF for så vidt angår årsregnskaber og konsoliderede regnskaber for visse selskabsformer"

(2000/C 268/01)

Rådet for Den Europæiske Union besluttede den 15 marts 2000 under henvisning til EF-traktatens artikel 44 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Harry Byrne til ordfører. Sektionen vedtog sin udtalelse den 7. juni 2000.

Det Økonomiske og Sociale Udvalg vedtog på sin 374. plenarforsamling af 12.-13. juli 2000, mødet den 12. juli 2000, følgende udtalelse med 84 stemmer for, 1 imod og 2 hverken for eller imod.

1. Indledning

1.1. Rådets fjerde direktiv af 25. juli 1978 harmoniserede indholdet af årsregnskaberne for selskaber med begrænset ansvar (med undtagelse af banker og forsikringsselskaber). Rådets syvende direktiv samordnede indholdet i konsoliderede regnskaber.

1.2. Formålet med ændringen er at fastholde overensstemmelsen mellem EU's regler for regnskabsaflæggelse og den seneste udvikling i Den Internationale Regnskabsstandard.

1.3. Ændringen omhandler begrebet bogføring til dagspris, ifølge hvilket visse aktiver og passiver skal optages i selskabernes regnskaber til kostpris og derefter ansættes til dagspris på hver balancedato. Dagspris er normalt den aktuelle værdi på det åbne marked.

1.4. Ændringen er nødvendiggjort af dynamikken på de internationale finansmarkeder, hvor det nu er gængs praksis for de største virksomheder at benytte komplekse finansielle instrumenter som futures og terminsforretninger, swaps og optioner for at styre de finansielle risici, som virksomhederne udsættes for i forbindelse med bevægelser i variable som f.eks. rentesatser, valutakurser eller kurser på værdipapirer og råvarepriser.

1.5. Ændringen vil sikre, at europæiske virksomheder kan deltage i kapitalmarkederne på lige fod med deres konkurrenter uden for Europa.

2. Generelle bemærkninger

2.1. ØSU støtter Kommissionens ændringsforslag; det er vigtigt, at europæiske virksomheder ikke stilles ringere end deres udenlandske konkurrenter.

2.2. Forslaget vil kræve af medlemsstaterne, at de enten tillader eller forlanger af alle eller visse kategorier af virksomheder at benytte bogføring til dagspris. ØSU er enig i, at alternativet med at give medlemsstaterne valgfrihed er uønskeligt, da det ville gå ud over sammenligneligheden.

2.3. Tilsvarende bifalder ØSU, at forslaget er formuleret, så der kan tages højde for den fremtidige udvikling; der er tale om et dynamisk område, hvor yderligere varianter må formodes at ville se dagens lys. Dog angives det klart i forslaget, hvilke poster på balancen der ikke kan ansættes til dagspris.

2.4. ØSU er enig i, at når en virksomhed vælger bogføring til dagspris, bør denne omfatte samtlige afledte finansielle instrumenter.

3. Særlige bemærkninger

3.1. ØSU bemærker, at det er planen at give medlemsstaterne mulighed for at begrænse ændringens anvendelsesområde til konsoliderede regnskaber. Eftersom ændringen stort set kun gælder for de største virksomheder, ville det efter ØSU's mening ikke medføre nogen urimelig byrde også at kræve ændringen anvendt på årsregnskaber. Med henblik på gennemførelsen af det indre marked forekommer dette mere hensigtsmæssigt.

3.2. ØSU udtrykker tilfredshed med, at ændringsforslaget generelt ikke finder anvendelse på små og mellemstore virksomheder, som ofte i forvejen er overbebyrdede med lovkrav. Dog foreslår ØSU, at man i de meget få tilfælde, hvor en mindre virksomhed har ekspertise til at udnytte disse instrumenter (f.eks. IT-virksomheder), stiller krav om, at de bogføres på passende vis.

3.3. ØSU bifalder også Kommissionens plan om at vurdere bestemmelsernes anvendelse i praksis inden tre år efter deres ikrafttræden og ser frem til at kommentere denne vurdering.

Bruxelles, den 12. juli 2000.

Beatrice Rangoni Machiavelli

Formand for

Det Økonomiske og Sociale Udvalg